‘Een goeie toets is nie goed genoeg nie’Siya Kolisi. Foto: Nderim Kaceli/NurPhoto via AFP. Die Springbokke het veral in gister se tweede helfte die driedrukkrane behoorlik teen Italië oopgedraai om die tuisspan met 63 – 21 in Genua te vermorsel. Die Suid-Afrikaners het die bal laat loop en vir eens het elke aangee ŉ gewillige raakvat hand gevind. En, om ŉ geykte rugbysêding te gebruik: Die Bokke het beslis hul geleenthede benut om punte aan te teken. “Ons het vooraf geweet dat ons op ons beste vir hierdie wedstryd moet wees en ons moes veral in die eerste helfte diep delf. Vir die hele week het ons egter net op hierdie wedstryd en niks anders gekonsentreer nie. Dit was vir ons bitter belangrik om weer op die wenpad te kom.” Volgens Jacques Nienaber is hy trots op sy spelers, maar hy het teselfdertyd gewaarsku dat een swaeltjie nie noodwendig ŉ somer maak nie. “Een goeie wedstryd is glad nie goed genoeg nie en ons moet met meer bestendigheid begin speel. Die grootste uitdaging is natuurlik om met bestendigheid te speel wanneer dinge nie heeltemal volgens plan verloop nie,” het die Springbok-afrigter gesê. Kaptein Siya Kolisi het met Nienaber saamgestem. “As ŉ span wil ons goeie rugby speel en drieë druk en ons het ongetwyfeld hierdie wedstryd geniet. Terselfdertyd hou ons ook daarvan om fisieke spel op te dis en dit is belangrik om ŉ goeie balans te handhaaf. Maar om dit een keer reg te kry is hopeloos te min, ons moet dit op ŉ gereelde basis doen.” Die Springbokke vertrek vandag na Londen waar hulle vir volgende naweek se wedstryd teen Engeland op Twickenham sal voorberei.